President praat dán weerPres. Cyril Ramaphosa. Foto: Elmond Jiyane/GCIS Pres. Cyril Ramaphosa sal die land Maandagaand toespreek oor die regering se reaksie op die Covid-19-pandemie in die lig van die komende feestyd. Tyrone Seale, Ramaphosa se woordvoerder, sê die presiese tyd van die president se toespraak sal later aangekondig word. Die kabinet, die nasionale koronavirusbevelsraad en die president se koördineringsraad het Sondag vergader midde ’n skerp styging in Covid-19-infeksies. Net minder as 8 000 nuwe gevalle is in die laaste siklus van 24 uur aangemeld. Dr. Zweli Mkhize, die minister van gesondheid, het vroeër vandeesweek bevestig Suid-Afrika beleef tans sy tweede golf van Covid-19-gevalle. Ramaphosa het in sy vorige toespraak Nelson Mandelabaai in die Oos-Kaap tot brandpunt verklaar weens ’n skerp toename in gevalle. Die res van die land kan waarskynlik strenger beperkings oor die feestyd te wagte wees.